**השלכת החזיז במלחה** (מכונה גם "**משחק החזיז**" או "**פרשת החזיז**") הייתה אירוע שהתרחש ב-11 בנובמבר 2007, בעונת 2007/2008, במהלך משחק כדורסל בהיכל הספורט מלחה בירושלים, בו התמודדו הפועל ירושלים והפועל חולון, כשהושלך לפרקט חזיז. בזמן שיואב גליצנשטיין, אחד המאבטחים במקום, פינה את החזיז, הוא התפוצץ וגרם לקטיעה של שלוש מאצבעותיו. המשחק הופסק ונדחה קיומם של מספר משחקי כדורסל שהיו אמורים להתקיים בימים שלאחר האירוע. משליך החזיז, יוסי מלאך, נידון לשלוש שנות מאסר. המקרה נחשב לאחד המקרים החמורים ביותר של אלימות בספורט הישראלי. כמה חודשים לאחר מכן חוקק חוק איסור אלימות בספורט, וכוננה המועצה למניעת אלימות בספורט.

רקע
---

היריבות בין הפועל חולון להפועל ירושלים החלה להתפתח בשנות ה-90 כאשר היו שתיים מהקבוצות, אשר בעזרת קהל אוהדים גדול, ניסו לערער על ההגמוניה של מכבי תל אביב. ב-1993 עברה חולון לבעלותו של איש העסקים נחום מנבר בעוד הפועל ירושלים נקלעה לקשיים כלכליים. דורון שפע, אחד מכוכביה של ירושלים, עבר להפועל חולון וכעבור שנה הצטרפו אליו עדי גורדון ופיני לוי. ב-1995 סיימה חולון את העונה הסדירה במקום השני והגיעה לגמר גביע המדינה שם הפסידה לבני הרצליה לאחר שעדי גורדון קלע רק נקודה אחת במשחק. לקראת סוף המשחק החלו אוהדי חולון להתפרע ומנבר, בפנייתו לאוהדים באמצעות מיקרופון, איים כי יעזוב את הקבוצה אם האוהדים ימשיכו להתפרע. בסיום העונה מנבר אכן עזב את חולון, ובעידודו של גורדון, העביר את תמיכתו הכלכלית להפועל ירושלים כאשר גורדון, פיני לוי ודורון שפע חזרו בעקבותיו לירושלים. השתלשלות עניינים זו הובילה בקרב אוהדי חולון לתחושת איבה כלפי עדי גורדון והפועל ירושלים, כפי שהסביר דורון שפע: "הם בעיקר כעסו על עדי, גם בגלל המהלך וגם משום שהביא מיד לאחר מכן במשך שנתיים רצופות גביעים לירושלים. אני תמיד צוחק עליו שהמשחק הגרוע ביותר שלו בקריירה היה באותו גמר ב-1995 נגד הרצליה".

מאז התקיימו המפגשים בין הפועל ירושלים לחולון באווירה מתוחה. במהלך עונת 1995/96 חזר גורדון לאולם הפחים במדי הפועל ירושלים כאשר הוא מלווה במאבטחים בעקבותיו איומים שנשלחו אליו. לאחר משחק נוסף בין הקבוצות ב-1999 (לאחר פרישתו של גורדון) בו ניצחה ירושלים באולם הפחים, עוכבו אוהדי ירושלים על ידי המשטרה ביציאתם מהאולם כדי למנוע חיכוך בין מחנות האוהדים. ב-2004 שיחקה ירושלים באולם הפחים נגד בני השרון במסגרת גביע המדינה ולאחר המשחק נרשמו עימותים בין אוהדי ירושלים לבין אוהדים מקומיים.

עם הגעתו של מנבר לירושלים השתלבה הקבוצה בצמרת הליגה, זכתה בשני גביעי מדינה והגיע לראשונה לגמר הפלייאוף. ירושלים שמרה על מעמדה כקבוצת צמרת גם לאחר מאסרו של מנבר בשל קשריו עם איראן. הפועל חולון איבדה את מעמדה כקבוצת צמרת לאחר עזיבתו של מנבר והידרדרה עד לליגה הארצית. ב-2007 חזרה חולון לליגת העל ולקראת עונת 2007/08 החתים מיקי דורסמן, הבעלים והמאמן של הקבוצה, שחקנים בכירים והעמיד תקציב גבוה. הפועל ירושלים החלה את עונת 2007/08 כמחזיקת הגביע לאחר שבסוף עונת 2006/07 הייתה קרובה להשלים זכייה בדאבל אך הפסידה למכבי תל אביב בגמר הפיינל פור לאחר ששמטה יתרון בשניות הסיום. חולון התייצבה למשחק במלחה במסגרת המחזור השלישי לאחר שניצחה בשני משחקיה הראשונים. ירושלים הגיעה למשחק עם מאזן של ניצחון והפסד. שתי הקבוצות נחשבו על ידי פרשנים למועמדות להשתתפות בפיינל פור באותה עונה ובאתר One נכתב ביום המשחק כי "ירושלים וחולון הן מהטוענות הבולטות ביותר בליגה לתואר 'הקבוצה השנייה בטיבה בישראל'". המשחק נערך ביום ראשון, 11 בנובמבר 2007 ושודר על ידי ערוץ הספורט.

מהלך המשחק, השלכת החזיז והתגובות המיידיות לאירוע
------------------------------------------------

היכל הספורט מלחה בו התקיים המשחק
בפתיחת המשחק נטלה חולון את ההובלה ולאורך המחצית הראשונה החזיקה ביתרון שהגיע ל-12 נקודות במהלך הרבע השני. ירושלים צמצמה את ההפרש ל-7 נקודות במחצית וסמוך לסיום הרבע השלישי סל של טימי באוארס קבע שוויון. במהלך הרבע הרביעי נטלה ירושלים את ההובלה לראשונה במשחק. כאשר ירושלים הובילה 94:89 דקה ו-41 שניות לסיום המשחק, הושלך חזיז למגרש שנחת סמוך לספסלה של הפועל חולון. המאבטח יואב גליצנשטיין, שלא היה מודע לכך שמדובר בחומר נפיץ, פינה את החזיז שהתפוצץ בכף ידו. במקום פרצה מהומה. המשחק הופסק והשחקנים התפנו לחדרי ההלבשה. אנשי צוות רפואי העניקו לגליצנשטיין טיפול ראשוני והוא פונה לבית החולים הדסה עין כרם.

שתי הקבוצות מיהרו להתנער מאחריות למעשה. מנהל הפועל ירושלים גידי דודי אמר: "אוהדי הפועל ירושלים מאמינים במשחק נקי ומעולם לא עשו דבר כזה במגרשים. הייתה לנו הרגשה שמשהו הולך לקרות אחרי כל הוויכוחים שהיו על הכרטיסים לפני המשחק. אני לא רוצה לצאת בהאשמות, אבל למי שיש מוניטין זה לא לאוהדי ירושלים אלא לאוהדי חולון ומוניטין קשה לנקות." ויו"ר חוג האוהדים של הפועל חולון ויקטור תשובה אמר: "עושים עלינו עליהום, אין שום סיכוי שאוהד של חולון יעשה דבר שכזה. בפתיחה של המשחק אנחנו עברנו אוהלי בידוק ובדקו אחד אחד." מאוחר יותר התגלה שתשובה מכר למשליך החזיז יוסי מלאך את הכרטיס למשחק ואף ידע על כוונותיו וניסה למנוע ממנו לבצע את המעשה.

שר הספורט, ראלב מג'אדלה, אמר בתגובה לאירוע: "גם אם צריך להוציא מהליגה קבוצה או עונש חריג אחר, זה מה שצריך לעשות. צריך שמערכת המשפט תשתמש בעונש חסר תקדים כדי שדברים כאלו לא יקרו. הורידו את הספורט למצב שאנחנו מתביישים בו. אני קורא לעונש חומר ביותר, להרתעה אמיתית שלא ישכחו שנים".

מיקי דורסמן אמר לאחר האירוע "אני מודיע על פרישתי מכדורסל ומהפועל חולון אלא אם כן תוך שלושה ימים תוקם ועדה שתטפל באלימות. המאבטח הזה לא נועד למות במגרש כדורסל. זה פאן וספורט. אני מרגיש שתקעו לי סכין בלב. אני מודה לאלוהים שזו רק היד שלו. לא מעניין אותי כדורסל אלא חיי אדם. בסוף מישהו גם ימות, אם זה בכדורסל או בכדורגל". אבנר קופל, יושב ראש מנהלת הליגה האשים את המשטרה: "זה חמור שמשלמים הרבה כסף למשטרה כדי למנוע דברים כאלה - היה יכול לקרות אסון יותר גדול." יושב ראש הפועל ירושלים, דני קליין, גם כן העביר ביקורת של המשטרה: אני חושב שזו טרגדיה. כל מה שעושים כולם במאמץ מיוחד נהרס ברגע אחד. הכדורסל הישראלי קיבל סטירת לחי מצלצלת. ידענו שהמשחק יהיה חם, התרענו. אם הוכנס חזיז, זה לא מספק ונושא המשטרה כאוב לכל הקבוצות. כוח השיטור הוכפל היום. כל מה שקרה פה לא שווה בשביל ששערה מראשו של מאבטח תיפול". עוד אמר קליין: "הנזק שקרה הוא בלתי הפיך. אמרתי לאבנר קופל שהפועל ירושלים לא תשתתף במשחקי הליגה כל עוד לא ימצא אותו אוהד. אמרתי לו גם שאם זה אוהד של הפועל ירושלים, אני לא אהיה פה". שחקן הפועל ירושלים, ג'יימי ארנולד אמר: "אין תירוץ למקרה הזה. צריך להעיף את כל אוהדי חולון עד סוף העונה". יושב ראש איגוד הכדורסל ירמי אולמרט אמר: "איגוד הכדורסל מגנה את המקרה החמור. אנו נפעל בשיתוף פעולה עם מנהלת ליגת העל וגורמי האכיפה, כדי שמקרים כאלה לא ישנו במגרשי הכדורסל. אני קורא לרשויות האכיפה, השיפוט והחקיקה בישראל להחמיר עם פורעי החוק, וזאת כדי למגר את האלימות מתוך מגרשי הספורט. במהלך הבוקר, ולאחר שנקיים התייעצות בהנהלת האיגוד, נחליט אם להמשיך בפעילות הליגות האחרות בכדורסל הישראלי".

המשחק שהיה אמור להתקיים למחרת בו הייתה אמורה עירוני רמת גן לארח את מכבי תל אביב נדחה ובמקומו שיחקו הקבוצות משחק אימון (המשחק התקיים לבסוף בסוף דצמבר). כתוצאה מדחיית משחק זה הוחלט גם על דחיית הפיינל פור בשבוע וכן על דחיית משחקה של חולון נגד עפולה במסגרת המחזור הרביעי (משחק שהתקיים לבסוף בסוף נובמבר). כמו כן הוחלט על ביטולו של המחזור הקרוב בליגת העל לנשים. מאמן מכבי תל אביב, עודד קטש, אמר בתגובה לאירוע: "הלכתי בתחושה שאידיוט אחד, בגלל מעשה מטומטם, קילקל לנו את הדבר שאנחנו כל כך אוהבים. זה אירוע שיכל לקרות בכל מקום. צריך להעניש את האחראים בחומרה. האירוע הזה איחד את כל הכדורסל. צריך לטפל בדברים מהסוג הזה לטווח הארוך יותר, זה לא עניין שמצריך רק טיפול נקודתי. האוהדים במלחה בסדר, אבל גם הם חצו כמה קווים לאורך השנים. אני מקווה שגם הם ילמדו את הלקח". מנהלת הליגה התכנסה למחרת האירוע לישיבת חירום. גורמים בספורט הישראלי קראו להשבתת הליגה אולם אפשרות זו נדחתה. נציגה של הפועל גליל עליון במנהלת, חיים אוחיון, תקף בחריפות את הפועל חולון באומרו: "הכדורסל אתמול והיום הוא משהו אחר לגמרי. יש כאן פרשת דרכים, זו טראומה אמיתית. חולון היא בעיה שליוותה את הליגה הלאומית והגיעה לליגת העל".

נחום ברנע כתב למחרת בידיעות אחרונות: "במקרה הייתי שם, במלחה. ראיתי את הפיצוץ. ראיתי את המאבטח מתפתל מכאבים על הפרקט. ראיתי את ההלם בקהל. שקט רע השתרר באולם. בדיוק כמו אחרי פיגוע. האפקט של פיצוץ חזיז באולם סגור שונה לגמרי מהאפקט במגרש פתוח. רעש מחריש אוזניים. העשן מחניק. הסכנה גם בבהלה שעלולה להתעורר ולסכן חיי רבים. למיטב ידיעתי לא היה באולמות הכדורסל בארץ אירוע חמור כל כך, לפחות מבחינת תוצאותיו".

בריאיון לגלי צה"ל ב-22 בנובמבר סיפר גליצנשטיין כי החזיז שהושלך לפרקט נראה לו כמו גליל נייר טואלט. גליצנשטיין אמר כי עבר בבית החולים ניתוח שארך כעשר שעות ובו נקטעו שתיים מאצבעותיו ואצבע נוספת נקטעה חלקית. עוד סיפר גליצשנטיין כי דורסמן ביקר אותו בבית החולים והוסיף: "חולון ידועה באוהדים המופרעים שלה, זו לא פעם ראשונה שקורים כאלה דברים. במקום להשקיע בחולון שישקיע במקום אחר."

חקירת המשטרה והליכים משפטיים
----------------------------

על-פי דו"ח המשטרה מהאירוע, החזיז הושלך לפרקט מיציע העמידה שבו רוכזו אוהדי הפועל חולון. ב-12 בנובמבר עצרה המשטרה את יוסי מלאך, אוהד הפועל חולון, תושב רמת גן, בן 20 שהודה בהשלכת החזיז והביע חרטה. המשטרה עצרה גם את חבריו של מלאך, ניר ראובן בן 18 מרמת גן ודניאל יצחק בן 18 מתל אביב. נער נוסף בן 17, שהיה מעורב באירוע, שוחרר בתנאים מגבילים. כעבור מספר ימים נעצרה גם אמו של מלאך בחשד שניסתה לטשטש ראיות בחדרו של בנה. ב-16 בנובמבר הובא מלאך להארכת מעצר בבית משפט השלום בירושלים וחזר בו מהודאתו בטענה שהופעלו עליו לחצים. המשטרה טענה כי מלאך מסר הודאה מרצונו החופשי ובית משפט השלום הורה לשחררו למעצר בית עד 1 בדצמבר. המשטרה ערערה על ההחלטה לבית המשפט המחוזי שקיבל את העתירה והורה להשאיר את מלאך במעצר. בדיון בהארכת המעצר אמר פקד יורם סגל, שניהל את החקירה, כי ברשות המשטרה "צילום וידאו שיש בו אינדיקציה ברורה שקושרת את יוסי מלאך למעשה". ב-19 בנובמבר הוגש כתב אישום נגד יוסי מלאך וניר ראובן בו הם הואשמו בנשיאת נשק, שיבוש הליכי משפט וחבלה חמורה בנסיבות מחמירות. מלאך וניר ראובן נותרו במעצר עד 9 בדצמבר, אז שוחררו למעצר בית. באפריל 2008 הורשע מלאך במסגרת עסקת טיעון בחבלה חמורה, מעשה פזיזות, רשלנות בחומר נפץ ואיומים. בשלב הטיעונים לעונש התעמתו גליצנשטיין ומלאך בבית המשפט המחוזי בירושלים כאשר גליצנשטיין סירב לסלוח למלאך וטען כי יש להחמיר עמו. מלאך טען מנגד כי לא התכוון לפגוע באיש וכי מדובר במעשה קונדס. בספטמבר גזר עליו בית המשפט המחוזי בירושלים שלוש שנות מאסר בפועל, שנה מאסר על תנאי ו-150 אלף שקל פיצויים. מלאך הגיש ערעור שנדחה על ידי בית המשפט העליון באוקטובר 2009. ניר ראובן הורשע באי מניעת פשע וזוכה מהצתת החזיז. בית המשפט גזר עליו חודש מאסר בפועל (אותו לא ריצה לאחר שנוכתה ממנו תקופת מעצרו) וחמישה חודשי עבודות שירות. כמו כן הורחק ראובן מאירועי ספורט למשך חמש שנים וחויב ראובן לפצות את גליצנשטיין ב-35 אלף שקלים.

ב-2008 הגיש גליצנשטיין תביעה אזרחית כנגד הפועל חולון, הפועל ירושלים, חברת האבטחה באולם מלחה, עיריית ירושלים, איגוד הכדורסל, משטרת ישראל ושלושת אוהדי חולון: יוסי מלאך, ניר ראובן וויקטור תשובה. גליצנשטיין תבע פיצוי כספי בין השאר בשל אובדן השתכרות והוצאות רפואיות. באפריל 2016 קבע בית המשפט המחוזי בירושלים כי על יוסי מלאך וניר ראובן שהורשעו בתיק הפלילי לפצות את גליצנשטיין. בית המשפט גם הטיל אחריות על ויקטור תשובה שמכר למלאך את הכרטיס. כמו כן קבע בית המשפט כי אוהדי חולון שהגיעו למלחה נכנסו דרך שער שבמקור לא היה אמור להיפתח וכי משטרת ישראל הייתה אחראית לבדוק את הנכנסים באותו שער ולכן גליצשנטיין זכאי לקבל פיצוי ממשטרת ישראל. הפועל חולון, הפועל ירושלים, מנהלת הליגה, איגוד הכדורסל ועיריית ירושלים זוכו. סכום הפיצוי, בניכוי תשלומים שקיבל גליצנשטיין מביטוח לאומי ובתוספת שכר טרחת עורך דין נקבע על כ-867 אלף שקלים.

תגובות במנהלת הליגה ואיגוד הכדורסל
----------------------------------

בתגובה להשלכת החזיז במלחה הקימה מנהלת הליגה ועדה בראש ניצב בדימוס דוד צור. הוועדה הגישה את מסקנותיה בדצמבר 2007 והמליצה בין השאר להקים רשות למאבק באלימות במגרשים, למנות איש קשר בין האגודות לאוהדים, לשפר את התנאים הפיזיים במגרשים ולבטל את יציעי העמידה. כמו כן הציעה הוועדה למשטרה להקים דסק שירכז את נושא הספורט והמליצה לאמץ מספר סידורי אבטחה במגרשים. באפריל 2008 אימצה מנהלת הליגה את המלצות ועדת צור וקבעה כי יציעי העמידה יבוטלו וכן שכל קבוצה תחויב להחזיק קצין ביטחון קבוע במשחקים וכן שלכל קבוצה יהיה איש קשר מול הקהילה והאוהדים.

ב-20 בנובמבר התקיים דיון בבית הדין של איגוד הכדורסל. תובע האיגוד, עו"ד שוקי קרמר טען כי חולון נושאת באחריות שילוחית להשלכת החזיז ודרש להטיל עליה קנס כספי שיוקצה לחינוך הסברתי בקרב האוהדים ועונש של שמונה משחקים ללא קהל, מהם ארבעה בפועל. בחולון טענו מנגד כי למשליך החזיז, יוסי מלאך, אין קשר לחולון ואין להעניש את הקבוצה בשל מעשיו. מיקי דורסמן עזב את הדיון בכעס ואמר כי הוא מתכוון לפרוש מאימון הפועל חולון. כעבור יומיים הרשיע בית הדין של איגוד הכדורסל את הפועל חולון וקבע כי חולון תארח שמונה משחקים ללא קהל. בית הדין קבע כי העונש יוקל לארבעה משחקים אם הקבוצה תציג תוכנית למיגור האלימות. עוד נקבע כי חולון תספוג הפסד טכני להפועל ירושלים בתוצאה 20:0 ולא תזכה בנקודה המוענקת במקרה של הפסד (לעומת שתי נקודות לניצחון). דורסמן אמר בתגובה כי הוא מתכוון לעזוב את הפועל חולון ויעסוק רק בענייני מחלקת הנוער. לאחר שחולון אירחה ארבעה משחקים ללא קהל והציגה תוכנית למיגור האלימות בקרב אוהדיה החליט האיגוד בפברואר 2008 להמיר את ארבעת המשחקים הנותרים לעונש על תנאי. במהלך העונה ביקשה חולון לקבל את הנקודה המוענקת במקרה של הפסד אולם בקשה זו נדחתה על ידי בית הדין של איגוד הכדורסל.

תגובות במערכת הפוליטית
----------------------

השלכת החזיז המלחה נדונה במליאת הכנסת ב-14 בנובמבר. כמו כן נדונה השלכת החזיז בישיבה של ועדת החינוך, התרבות והספורט של הכנסת ב-21 בנובמבר בנוכחותם של אבנר קופל וירמי אולמרט.

בעקבות המקרה הואצה חקיקת החוק למניעת אלימות בספורט אותו ניסו לקדם במערכת הפוליטית ובהתאחדות לכדורגל. בסוף נובמבר אושר החוק בקריאה טרומית. בדיון בכנסת ביקשה השרה רוחמה אברהם בלילא לדחות את ההצבעה עד לאחר שוועדת השרים לענייני חקיקה תקיים דיון בנושא, אולם חברת הכנסת רונית תירוש, שיזמה את החוק ביחד עם אבשלום וילן, טענה כי בעקבות השלכת החזיז במלחה אין לדחות את ההצבעה. שר הספורט ראלב מג'אדלה אמר לאחר ההצבעה: "לצערי הגדול, בתקופה האחרונה אנחנו עדים לאירועים חמורים באירועי ספורט, השיא באירועים אלו היה פציעתו הקשה של מאבטח במגרש הכדורסל במלחה, ירושלים". החוק אושר בקריאה שלישית ביולי 2008. החוק מאפשר להטיל עונש מאסר של עד חמש שנים למי שמכניס לאירוע ספורט חפץ אסור, שנתיים מאסר למי שמתבטא באופן גזעני במהלך אירוע ספורט ועד שנה מאסר למי שמתפרץ למגרש במהלך משחק. עוד נקבע בחוק כי יש להקים מועצה מיוחדת לטיפול באלימות בספורט.

המשך העונה
----------

ב-18 בנובמבר שיחקה ירושלים נגד מכבי תל אביב בהיכל נוקיה. באותו יום עצרה המשטרה 13 אוהדים של הפועל חולון לאחר שבפשיטת המשטרה נתפסו כ-600 חזיזים, נפצים ואמצעי לחימה. המשטרה חשדה כי האוהדים תכננו לפוצץ את המשחק במטרה להוכיח כביכול שאוהדי ירושלים הם האלימים. לאחר השלכת החזיז הודיע דורסמן כי הוא לוקח פסק זמן מאימון. הוא נסע לארצות הברית לתקופה קצרה ואף שקל לפרוש. הקבוצה הודרכה על ידי עוזרו, עופר חירותי, ונקלעה למשבר כאשר הפסידה במשחק חוץ לבני השרון ובמשחק ביתי שנערך ללא קהל להפועל עפולה. דורסמן חזר בסופו של דבר לאמן את חולון בתחילת דצמבר. ירושלים וחולון הוגרלו לשחק זו מול זו במשחק חצי גמר גביע המדינה שהתקיים בתחילת פברואר 2008. בעקבות השלכת החזיז במלחה את משחק חצי הגמר איבטחו 150 שוטרים ו-215 סדרנים. גליצנשטיין נכח במשחק כאורח כבוד של איגוד הכדורסל. ירושלים ניצחה במשחק ועלתה למשחק הגמר שם גברה על מכבי תל אביב וזכתה בגביע בפעם השנייה ברציפות ופעם הרביעית בהיסטוריה של המועדון. במעמד הענקת הגביע הזמין קפטן הקבוצה, ארז מרקוביץ', את גליצנשטיין להניף עמו את הגביע. לקראת סוף העונה נקלעה ירושלים לשרשרת הפסדים. מאמן הקבוצה, דן שמיר, התפטר והוחלף על ידי עוזרו זיו ארז. ירושלים סיימה את העונה במקום השישי והחמיצה את הפיינל-פור. חולון גילתה שיפור ביכולתה וסיימה את העונה במקום הראשון וזכתה לראשונה בתולדותיה באליפות המדינה לאחר שגברה על מכבי תל אביב בגמר הפיינל פור.

קישורים חיצוניים
----------------

 חזיז במשחק, סרטון באתר יוטיוב (אורך: 2:26)

הערות שוליים
------------

1. ↑  ברק חקלאי ואפרת עמורבן, תולדות הסכסוך בין הפועל ירושלים והפועל חולון, באתר ynet, 11 בפברואר 2019
2. ↑  אהרלה ויסברג‏, הדרבי של הסלון: קיצור תולדות הסכסוך בין הפועל ירושלים להפועל חולון, באתר וואלה!‏, 11 בפברואר 2019
3. ↑  שי לוי, ‏טאנוקה בירד יוכל לשחק כבר הערב במלחה, באתר ONE‏, 11 בנובמבר 2007
4. ↑  אריאל פלקסין ושי לוי, ‏חזיז פצע מאבטח, המשחק פוצץ - צפו בתקרית, באתר ONE‏, 12 בנובמבר 2007
5. 1 2  רועי גלדסטון, ‏9 שנים אחרי שנפגע מחזיז: גליצנשטיין פוצה, באתר ערוץ הספורט, 27 באפריל 2016
6. 1 2  הדס שפר, בוטל המשחק של מכבי והמחזור בליגת הנשים, באתר nrg, ‏11 בנובמבר, 2007
7. ↑  שגיא ניר‏, חזיז פוצץ את המשחק במלחה, באתר וואלה!‏, 11 בנובמבר 2007
8. ↑  שגיא ניר‏, נדחה משחקה של חולון נגד גלבוע/עפולה, באתר וואלה!‏, 15 בנובמבר 2007
9. ↑  אוהד גרינוולד‏, "אידיוט אחד קילקל את הדבר שאנחנו אוהבים", באתר וואלה!‏, 12 בנובמבר 2007
10. ↑  חגי סגל, חיים אוחיון: חולון היתה הבעיה של הלאומית ועכשיו של ליגת העל, באתר nrg, ‏12 בנובמבר, 2007
11. ↑  אלישע שוחט, **ספר הכדורסל הישראלי**, 2018, עמ' 499
12. ↑  דנה סידי, העונש של חולון: 8 משחקים ללא קהל, באתר ynet, 22 בנובמבר 2007
13. ↑  הדס שפר, הדיון בעניינה של הפועל חולון נדחה בשבוע, באתר nrg, ‏14 בנובמבר, 2007
14. ↑  אוהד הפועל חולון הודה בזריקת החזיז, באתר וואלה!‏, 12 בנובמבר 2007
15. ↑  אמו של החשוד בהשלכת החזיז במשחק הכדורסל נעצרה, באתר וואלה!‏, 15 בנובמבר 2007
16. ↑  דניאלה סמרי, יוסי מלאך: הודיתי למרות שלא זרקתי חזיז, באתר News1, ‏16 בנובמבר, 2007
17. ↑  הדס שפיר, ביהמ"ש המחוזי: מלאך יישאר במעצר עד מוצ"ש, באתר nrg, ‏16 בנובמבר, 2016
18. ↑  הדס שפר, "יוסי מלאך וניר ראובן מסוכנים לשלום הציבור", באתר nrg, ‏17 בנובמבר, 2007
19. ↑  אודי צחור ודניאלה סמרי, ‏כתב האישום: נשיאת נשק וחבלה חמורה, באתר ONE‏, 19 בנובמבר 2007
20. ↑  אבירם זינו, החשודים בהשלכת החזיז שוחררו למעצר בית, באתר ynet, 9 בדצמבר 2007
21. ↑  שמואל מיטלמן, יואב גליצנשטיין: הפציעה בידי שיבשה לי את כל החיים, באתר nrg, ‏4 בספטמבר, 2008
22. ↑  זורק החזיז במהלך משחק כדורסל במלחה - הודה והורשע, באתר ynet, 14 באפריל 2008
23. ↑  אור שקדי‏, שלוש שנות מאסר בפועל ליוסי מלאך, זורק החזיז באולם הכדורסל מלחה, באתר וואלה!‏, 15 בספטמבר 2008
24. ↑  אביעד גליקמן, בית המשפט העליון דחה את ערעורו של יוסי מלאך, באתר ynet, 1 באוקטובר 2009
25. ↑  גלעד גרוסמן‏, חצי שנת עבודות שירות למדליק החזיז במלחה, באתר וואלה!‏, 11 באוקטובר 2009
26. ↑  חברו של זורק החזיז ירצה עבודות שירות, באתר ‏מאקו‏, 11 באוקטובר 2009
27. ↑  גידי ליפקין, ‏המאבטח שנפצע במלחה יפוצה ב-866 אלף שקל, באתר ONE‏, 27 באפריל 2016
28. ↑  אריה ליבנת, הפתרון של ועדת צור: הקמת רשות למאבק באלימות, באתר הארץ, 3 בדצמבר 2007
29. ↑  להלן החלטות דירקטוריון המנהלת, באתר מנהלת הליגה, ‏28 באפריל, 2008
30. ↑  שי לוי, ‏דורסמן הודיע בהפגנתיות: החלטתי לפרוש, באתר ONE‏, 20 בנובמבר 2007
31. ↑  8 משחקים ללא קהל והפסד טכני להפועל חולון, באתר News1, ‏22 בנובמבר, 2007
32. ↑  שגיא ניר‏, העונש של חולון הומר למשחקים על תנאי, באתר וואלה!‏, 27 בפברואר 2008
33. ↑  שי לוי, ‏ביה"ד: הפועל חולון לא תקבל חזרה נקודה, באתר ONE‏, 20 במרץ 2008
34. ↑  הישיבה המאה-ושישים-ותשע של הכנסת השבע-עשרה, באתר הכנסת, ‏14 בנובמבר, 2007
35. ↑  הצעה לסדר-היום בנושא: השלכת חזיז במגרש הכדורסל, באתר כנסת פתוחה, ‏21 בנובמבר, 2007 (ארכיון)
36. ↑  אריק בנדר, באנאפוליס עושים שלום, בכנסת נלחמים, באתר nrg, ‏29 בנובמבר, 2019
37. ↑  אושר בקריאה טרומית: 5 שנים למכניס חזיז למגרש, באתר ONE‏, 28 בנובמבר 2007
38. ↑  הצעת החוק למניעת אלימות במגרשי הספורט אושרה בקריאה שלישית, באתר וואלה!‏, 30 ביולי 2008
39. ↑  רוני זינגר-חרותי, חשד: אוהדי הפועל חולון התכוונו לפוצץ את המשחק מכבי תל אביב-הפועל ירושלים הערב, באתר TheMarker‏, 18 בנובמבר 2007
40. ↑  אביב לביא, מיקי טורס, באתר nrg, ‏6 ביוני, 2008
41. ↑  שי לוי, ‏מיקי דורסמן חוזר לאמן את הפועל חולון, באתר ONE‏, 5 בדצמבר 2007
42. ↑  חגי סגל, דן שמיר: באנו לשמור על הגביע, באתר nrg, ‏3 בפברואר, 2008